Tèktonisme

Tektonisme ya iku tenaga kang bisa ndadékaké owahing lapisan sadhuwuring bumi kanthi vertikal utawa horisontal.[Latief, Abdul lan Rohandi. 2003. Géografi untuk Kelas 1 Sekolah Menengah Atas Kurikulum Berbasis Kompetensi. Jakarta:Yudhistira. Hal 63. ISBN 979-676-795-3] Tandha-tandha kang metu saka aktivitas téktonisme diarani dislokasi. Déné kang diarani dislokasi ya iku gèsèré lapisan sadhuwuré bumi kanthi kapeksa.

 Èpirogénésa 
Èpirogénésa ya iku owah kang wujud gèsèring kulit bumi kang rélatif suwi lan ncakup panggonan kang amba. Gerakan epirogenesa dibédakaké dadi loro, ya iku èpirogénésa positip lan èpirogénésa négatip. Kang diarani èpirogénésa positip ya iku owah kang ndadékaké mudhuning sadhuwuring bumi. Kamudhunan iki amarga ana tambahan bobot, kaya déné akèhing sèdimèntasi ing laladan kang cekung. Déné kang diarani èpirogénésa négatip ya iku owah kang ndadékaké munggahing lapisan kulit bumi. Munggahing lapisan kulit bumi amarga ana pangurangan bobot ing sadhuwuring bumi, kaya déné lapisan ès kang nglèlèh. èEpirogénésa négatip bisa ndadékaké lumah sagara dadi mudhun, lan mudhuning dhasar sagara.

 Orogénésa 
Orogénésa ya iku owah kang wujud gèsèring lapisan kulit bumi kang rikat banget ing panggonan kang rélatif sempit. Orogénésa ndadékaké anané tekanan kang horisontal lan vèrtikal ing kulit bumi. Owah kang kaya mangkéne bisa ndandékaké lipatan lan patahan. Lipatan watu amarga struktur watu ngenani tekanan kang ora pati gedhé utawa rikat, nanging suwi. Tekanan téknonisme mau nyurung lan ngangkat lapisan watu kang rélatif empuk. Pérangan pucuk lipatan diarani antiklinal, déné pérangan lembahé sinebut sinklinal. Patahan disebabaké déning tenaga téktonik kang rélatif gedhé lan rikat marang lapisan kulit bumi saèngga tugel kanthi vertikal utawa horisontal.[Latief, Abdul lan Rohandi. 2003. Géografi untuk Kelas 1 Sekolah Menengah Atas Kurikulum Berbasis Kompetensi. Jakarta:Yudhistira. Hal 65. ISBN 979-676-795-3] Wujud bumi amarga patahan kaya déné graben lan horst.

 Ugi pirsani 
 Bumi
 Watu

 Cathetan suku 

Kategori:Géologi
Kategori:Géografi